ฮั่งเส็งปิดบวก 7.29 จุด จับตาสหรัฐลงมติร่างกม.”อเมริกันเฮลธ์แคร์”
ฮั่งเส็งปิดบวกแค่ 7.29 จุด จับตาสภาผู้แทนฯสหรัฐลงมติร่างกม."อเมริกันเฮลธ์แคร์"
24 มี.ค. 2560

ดัชนีฮั่งเส็งตลาดหุ้นฮ่องกงปิดวันนี้บวกเพียงเล็กน้อย โดยดัชนีฮั่งเส็งขยับขึ้น 7.29 จุด หรือ 0.03% ปิดวันนี้ที่ 24,327.70 จุด ขณะที่นักลงทุนจับตาสภาผู้แทนราษฎรสหรัฐลงมติร่างกฎหมาย “อเมริกันเฮลธ์แคร์” เพื่อใช้แทนกฎหมาย “โอบามาแคร์” ในวันนี้ตามเวลาสหรัฐ
ทั้งนี้ นายโดนัลด์ ทรัมป์ ประธานาธิบดีสหรัฐ เคยให้คำมั่นสัญญาในช่วงการหาเสียงเลือกตั้งว่า จะยกเลิกกฎหมายโอบามาแคร์ และแทนที่ด้วยกฎหมายฉบับใหม่ซึ่งจะช่วยผ่อนคลายระเบียบข้อบังคับจากกฎหมายโอบามาแคร์ พร้อมกรุยทางสู่ระบบบริการสุขภาพแห่งศตวรรษที่ 21
ด้านนักวิเคราะห์มองว่า หากเกิดความล่าช้าในการอนุมัติกฎหมายเฮลธ์แคร์ในที่ประชุมสภาคองเกรส ก็อาจส่งผลให้นโยบายการปรับลดภาษีและการเพิ่มงบประมาณของรัฐบาลสหรัฐล่าช้าออกไปอีก
 